CELEX: 
Language: el
Date: 2017-12-18 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση της οδηγίας 2014/24/ΕΕ του Ευρωπαϊκού Κοινοβουλίου και του Συμβουλίου όσον αφορά τα κατώτατα όρια εφαρμογής για τις διαδικασίες σύναψης συμβάσεων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 6 της οδηγίας 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ, αναθέτει στην Επιτροπή την εξουσία να εκδίδει κατ’ εξουσιοδότηση πράξεις, σύμφωνα με το άρθρο 290 της ΣΛΕΕ, για την αναθεώρηση των κατώτατων ορίων. Το εν λόγω άρθρο προβλέπει επίσης, σε περίπτωση χρονικών περιορισμών, τη χρήση της διαδικασίας του επείγοντος, σύμφωνα με το άρθρο 88 της εν λόγω οδηγίας.
            
            
               Σύμφωνα με το άρθρο 6 παράγραφος 1 της οδηγίας 2014/24/ΕΕ, ο υπολογισμός των κατώτατων ορίων πραγματοποιείται με βάση τη μέση ημερήσια τιμή του ευρώ, εκφραζόμενη σε ειδικά τραβηκτικά δικαιώματα, κατά την εικοσιτετράμηνη χρονική περίοδο η οποία λήγει την 31η Αυγούστου που προηγείται της αναθεώρησης, με ισχύ από την 1η Ιανουαρίου. Κατά συνέπεια, ο υπολογισμός των κατώτατων ορίων δεν μπορεί να αρχίσει πριν από την 1η Σεπτεμβρίου, λόγω της διαθεσιμότητας των στοιχείων. Επιπλέον, σύμφωνα με το άρθρο 6 παράγραφος 4 της εν λόγω οδηγίας, τα αναθεωρημένα κατώτατα όρια (σε ευρώ) και οι αντίστοιχες αξίες τους σε άλλα εθνικά νομίσματα της Ευρωπαϊκής Ένωσης (ΕΕ) δημοσιεύονται από την Επιτροπή στην Επίσημη Εφημερίδα της ΕΕ την αρχή του Νοεμβρίου.
            
            
               Με βάση τα ανωτέρω, και προκειμένου να τηρήσει την ανωτέρω προθεσμία, η Επιτροπή προσφεύγει στη διαδικασία του επείγοντος για την έκδοση του παρόντος κανονισμού.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η ομάδα εμπειρογνωμόνων για τις δημόσιες προμήθειες κλήθηκε να γνωμοδοτήσει σχετικά με τον παρόντα κανονισμό και την ανακοίνωση που τον συνοδεύει.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο υπολογισμός των κατώτατων ορίων των οδηγιών για τις δημόσιες προμήθειες είναι καθαρά μαθηματική πράξη και, ως εκ τούτου, η αναθεώρηση του κατώτατου ορίου αποτελεί απλώς τεχνική διαδικασία. Πρέπει να διεξάγεται τουλάχιστον κάθε 2 χρόνια, σύμφωνα με τους όρους της συμφωνίας του Παγκόσμιου Οργανισμού Εμπορίου σχετικά με τις δημόσιες προμήθειες (ΣΔΠ). Σκοπός των προσαρμογών είναι η διόρθωση των νομισματικών διακυμάνσεων μεταξύ των υπογραφόντων μερών οι οποίες ενδέχεται να επηρεάσουν το εύρος των αγορών δημοσίων προμηθειών που είναι ανοικτές στον ανταγωνισμό από εταιρείες σε άλλες υπογράφουσες χώρες.
            
            
               Η ΣΔΠ έχει μηχανισμό για τον εκ νέου υπολογισμό της ισοδύναμης αξίας των κατώτατων ορίων της, τα οποία ορίζονται σε ΕΤΔ, στα νομίσματα των συμβαλλόμενων μερών της κάθε δύο έτη. Ο μηχανισμός αυτός έχει νομική ισχύ δυνάμει του άρθρου 6 της οδηγίας 2014/24/ΕΕ. Για λόγους συνοχής, ενδείκνυται να ευθυγραμμιστούν επίσης τα κατώτατα όρια στην οδηγία 2014/24/ΕΕ τα οποία δεν καλύπτονται από τη συμφωνία.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 18.12.2017
            
            
               για την τροποποίηση της οδηγίας 2014/24/ΕΕ του Ευρωπαϊκού Κοινοβουλίου και του Συμβουλίου όσον αφορά τα κατώτατα όρια εφαρμογής για τις διαδικασίες σύναψης συμβάσεων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ
                  1
               , και ιδίως το άρθρο 6 παράγραφος 5 δεύτερο εδάφιο,
            
            
            
               Εκτιμώντας τα ακόλουθα:
            
         
         
            
               (1)Με την απόφαση 2014/115/ΕΕ
                  2
               , το Συμβούλιο ενέκρινε το πρωτόκολλο τροποποίησης της συμφωνίας για τις δημόσιες συμβάσεις (εφεξής «η συμφωνία»)
                  3
                που συνήφθη στο πλαίσιο του Παγκόσμιου Οργανισμού Εμπορίου. Η συμφωνία αποτελεί πολυμερές μέσο και στόχος της είναι το αμοιβαίο άνοιγμα των αγορών δημοσίων προμηθειών μεταξύ των μερών της. Εφαρμόζεται σε οιαδήποτε σύμβαση κρατικών προμηθειών της οποίας η αξία φθάνει ή υπερβαίνει τα ποσά («κατώτατα όρια») που ορίζονται σ’ αυτήν και εκφράζονται ως ειδικά τραβηκτικά δικαιώματα.
            
            
               (2)Ένας από τους στόχους της οδηγίας 2014/24/ΕΕ είναι να επιτρέψει στις αναθέτουσες αρχές που την εφαρμόζουν να συμμορφώνονται συγχρόνως και με τις υποχρεώσεις που ορίζονται στη συμφωνία. Για να επιτευχθεί ο στόχος αυτός, τα κατώτατα όρια που προβλέπονται στην εν λόγω οδηγία για τις δημόσιες συμβάσεις που καλύπτονται επίσης και από τη συμφωνία θα πρέπει να ευθυγραμμιστούν, ώστε να εξασφαλιστεί ότι αντιστοιχούν στα ισοδύναμα σε ευρώ, στρογγυλοποιημένα προς τα κάτω στην πλησιέστερη χιλιάδα, των κατώτατων ορίων που ορίζονται στη συμφωνία.
            
            
               (3)Για λόγους συνοχής, ενδείκνυται να ευθυγραμμιστούν επίσης τα κατώτατα όρια στην οδηγία 2014/24/ΕΕ τα οποία δεν καλύπτονται από τη συμφωνία. 
            
            
               (4)Επομένως, θα πρέπει να τροποποιηθεί αναλόγως η οδηγία 2014/24/ΕΕ,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Η οδηγία 2014/24/ΕΕ τροποποιείται ως εξής:
            
            
               (1)Το άρθρο 4 τροποποιείται ως εξής:
            
            
               α)στο στοιχείο α), το ποσό «5 225 000 EUR» αντικαθίσταται από το ποσό «5 548 000 EUR»,
            
            
               β)στο στοιχείο β), το ποσό «135 000 EUR» αντικαθίσταται από το ποσό «144 000 EUR»,
            
            
               γ)στο στοιχείο γ), το ποσό «209 000 EUR» αντικαθίσταται από το ποσό «221 000 EUR»,
            
            
               (2)το άρθρο 13 πρώτο εδάφιο τροποποιείται ως εξής:
            
            
               α)στο στοιχείο α), το ποσό «5 225 000 EUR» αντικαθίσταται από το ποσό «5 548 000 EUR»,
            
            
               β)στο στοιχείο β), το ποσό «209 000 EUR» αντικαθίσταται από το ποσό «221 000 EUR».
            
            
               Άρθρο 2
            
            
               Ο παρών κανονισμός αρχίζει να ισχύει την 1η Ιανουαρίου 2018.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 18.12.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 94 της 28.3.2014, σ. 65.
               
               
                  
                     (2)
                  
                        Απόφαση 2014/115/ΕΕ του Συμβουλίου, της 2ας Δεκεμβρίου 2013, σχετικά με τη σύναψη του πρωτοκόλλου τροποποίησης της συμφωνίας για τις δημόσιες συμβάσεις (ΕΕ L 68 της 7.3.2014, σ. 1).
               
               
                  
                     (3)
                  
                        ΕΕ L 68 της 7.3.2014, σ. 4.